Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston asetukseksi ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä" (KOM(2002) 377 lopullinen – 2002/0141 COD)



Virallinen lehti nro C 095 , 23/04/2003 s. 0022 - 0023



Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston asetukseksi ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä" (KOM(2002) 377 lopullinen - 2002/0141 COD) (2003/C 95/06) Neuvosto päätti 24. heinäkuuta 2002 Euroopan yhteisön perustamissopimuksen 152 artiklan 4 kohdan nojalla pyytää Euroopan talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "maatalous, maaseudun kehittäminen, ympäristö" -erityisjaosto antoi lausuntonsa 4. helmikuuta 2003. Esittelijä oli John Donnelly. Euroopan talous- ja sosiaalikomitea hyväksyi 26. ja 27. helmikuuta 2003 pitämässään 397. täysistunnossa (helmikuun 26. päivän kokouksessa) seuraavan lausunnon äänin 108 puolesta, 2 vastaan 4:n pidättyessä äänestämästä. 1. Komission ehdotuksen pääsisältö 1.1. Euroopan komissio aikoo tiukentaa erilaisten eläinperäisten tuotteiden - tuoreesta lihasta maitoon - virallisen valvonnan sääntöjä. Se hyväksyi heinäkuussa valvontaa käsittelevän asetusehdotuksen, joka on osa elintarvikehygieniaa koskevaa, tammikuussa 2000 annettuun valkoiseen kirjaan perustuvaa komission strategiaa. 1.2. Käsiteltävänä oleva ehdotus on osa "hygieniapakettia", jonka tavoitteena on muotoilla uudelleen 17:ään eri direktiiviin sisältyvää yhteisön nykyistä elintarvikehygienian ja eläinlääkinnän alan lainsäädäntöä. Komitea antaa täyden tunnustuksen komission pyrkimykselle yksinkertaistaa ja konsolidoida nykyistä lainsäädäntöä sekä komission päätökselle valita käytettäviksi lainsäädäntövälineiksi direktiivien sijaan asetukset, mikä mahdollistaa säännösten johdonmukaisemman ja nopeamman täytäntöönpanon jäsenvaltioissa. 1.3. Lihan osalta ehdotus perustuu kansanterveyttä koskevia eläinlääkintätoimenpiteitä käsittelevän tiedekomitean uusimpiin lausuntoihin. Ehdotuksessa mukautetaan lihan valvontalainsäädäntö hygieniaa, zoonooseja tai elintarvikevälitteisiä sairauksia sekä rehujen ja elintarvikkeiden virallista valvontaa koskeviin EU:n tuleviin sääntöihin. ETSK kannattaa sitä, että liitteiden sisältöä voidaan tarkistaa 6 artiklassa mainitun menettelyn mukaisesti. Tämä mahdollistaa kansanterveyttä koskevia eläinlääkintätoimenpiteitä käsittelevän tiedekomitean näkemyksiin perustuvien muutosten nopean toteuttamisen. 1.4. Uusia valvontasääntöjä sovelletaan lihankäsittelylaitoksiin ja lihanleikkaamoihin. Esim. ostereiden, venus- ja sinisimpukoiden sekä muiden elävien simpukoiden pyyntialueilla on perustettava seurantaohjelmia saastumistason mittaamiseksi. Myrkyllisten simpukoiden nauttiminen voi aiheuttaa vakavia sairauksia, joiden oireet vaihtelevat pahoinvoinnista koomaan. 1.5. Komission suunnittelemiin toimiin kuuluu myös saastuneen maidon pysäyttäminen maatiloille ja sen meijereihin jakelun estäminen. Siipikarjaa koskevat toimet on säilytetty ennallaan. 2. Yleistä 2.1. ETSK katsoo, että ihmisravinnoksi tarkoitettujen eläinperäisten tuotteiden virallisen valvonnan järjestämistä koskevat erityissäännöt tulee tarkistaa. 2.2. Komitea antaa täyden tukensa periaatteelle, jonka mukaan valvonnan tulee ulottua tilalta pöytään. 2.3. ETSK katsoo, että yhteisönlaajuisen toimintakehyksen tavoitteena tulee olla jäsenvaltioiden valvontajärjestelmien toiminnan tehostaminen, jotta sovellettavien lähestymistapojen johdonmukaisuus voidaan varmistaa kaikissa jäsenvaltioissa. 2.4. ETSK tukee ehdotusta, joka edellyttää seurantaohjelman perustamista elävien simpukoiden pyyntialueille. Pyyntialueiden seurannan tulokset voitaisiin välittää eteenpäin uuden teknologian avulla, jolloin tiedonsaanti olisi nopeampaa ja avoimempaa. 2.5. ETSK tukee komission aloitetta, jonka mukaan maidon ja maitotuotteiden virallinen valvonta tulee ulottaa koskemaan tuotantotiloja, raakamaitoa sen keräämisen yhteydessä ja jalostettuja maitotuotteita. 2.6. Komitea kannattaa elintarvikkeiden turvallisuutta koskevaan valkoiseen kirjaan sisältyvää lähestymistapaa, joka koskee jäsenvaltioiden valvontajärjestelmien yhteisönlaajuista toimintakehystä. Komitea tunnustaa pienimuotoisen tuotannon keskeisen aseman paikallisten laatutuotteiden valmistuksessa ja ymmärtää sen merkityksen elintarvikkeiden turvallisuutta, eläinten terveyttä ja eläinten hyvinvointia koskevien yleisempien kysymysten kannalta. 2.7. Komitean mielestä on noudatettava jatkuvasti tiettyjä laadun ja hygienian tavoitteita ja ryhdyttävä toimenpiteisiin sen varmistamiseksi, ettei säännöksillä tai virallisella valvonnalla heikennetä pienten teurastamoiden tai tuoreliha-alan yritysten elinkelpoisuutta. 3. Erityistä 3.1. Komitea korostaa, että virallisen valvonnan järjestelmän tulee perustua riskeihin ja tieteellisesti tutkittuihin tietoihin. 3.2. ETSK katsoo, että valvonnan yhteydessä tulee ottaa huomioon elintarvikkeiden turvallisuuteen, eläinten terveyteen ja eläinten hyvinvointiin liittyvät kysymykset. 3.3. ETSK katsoo, että virallinen valvonta tulee ulottaa koskemaan elintarvikeketjun kaikkia osia tilalta pöytään. 3.4. ETSK painottaa HACCP-periaatteiden (Hazard Analysis and Critical Control Points, vaarojen analysointi ja kriittiset kohdat niiden hallitsemiseksi) noudattamisen merkitystä tuotannon kaikissa vaiheissa ja saatettaessa tuotteita markkinoille. 3.5. ETSK painottaa yleisten suuntaviivojen laatimisen merkitystä ottaen huomioon, että virallinen valvonta edellyttää tarkastusten, hyvän hygieniakäytännön ja HACCP-ohjelmien toteuttamista kaikilla aloilla. 3.6. Komitea katsoo, että Euroopan elintarviketurvallisuusviranomaisen antama tieteellinen lausunto lihan sisältämistä taudinaiheuttajista mahdollistaa lihan lämpökäsittelyä koskevien päätösten tekemisen tieteellisin perustein. 3.7. ETSK katsoo, että komission tulisi perustaa tehokas ja yksinkertainen informaatioketju. 3.7.1. Jos jokin raakamaitoerä ei täytä sovittuja standardeja, tulisi tieto siitä välittää kyseiseen informaatioketjuun. Tieto tulisi toimittaa edelleen sekä alkuperätilasta vastaavalle yksityiselle eläinlääkärille että tilan valvonnasta vastaavalle toimivaltaiselle viranomaiselle. 3.7.2. Komitean mielestä komission tulee varmistaa, että jäsenvaltioissa on käytössä dokumentoitu tiedonhallintajärjestelmä sidosryhmille tiedottamista varten. Tämä on erityisen tärkeää silloin, kun virallisen valvonnan edellyttämät toimet vaikuttavat sidosryhmien toimintaan. Järjestelmä on erittäin tarpeellinen myös hätätapauksissa. 3.8. Lisäksi ETSK korostaa virkaeläinlääkärin valvontatehtävien laajentamisen merkitystä. Valvonnan ja tarkastusten suorittamisen lisäksi hänen tulee varmistaa, että tiedot tarkastusten tuloksista toimitetaan edelleen maatalousyrittäjille. 3.9. Puhuttaessa unionin ulkopuolisista maista tuotavista tuotteista komitea kehottaa komissiota varmistamaan, että kyseisiä tuotteita valvotaan yhtä tarkasti kuin EU:ssa tuotettuja tuotteita, jotta elintarvikkeiden jäljitettävyyttä ja niiden valvontaa tilalta pöytään voidaan tehostaa. 4. Päätelmät 4.1. Komitea kannattaa varauksetta komission ehdotusta. 4.2. ETSK tukee erityisesti sitä, että valvonta ulotetaan koskemaan tuotantoprosessin kaikkia vaiheita tilalta pöytään. 4.3. Komitea korostaa avoimuuden sekä tehokkaan ja nopean tiedottamisen merkitystä. Nämä asiat ovat ratkaisevan tärkeitä, jos halutaan voittaa kuluttajien luottamus. Bryssel 26. helmikuuta 2003. Euroopan talous- ja sosiaalikomitean puheenjohtaja Roger Briesch